Χρηματοοικονομικά

Ποιοι είναι οι στόχοι του συγκεκριμένου μαθήματος

Να εξοικειωθούν με τις βασικές έννοιες και τα εργαλεία ενός επιχειρηματία.

Να κατανοήσουν τη σύνδεση των εισροών και των εκροών με το επιχειρηματικό τους μοντέλο: πώς ουσιαστικά αντικατοπτρίζουν τη λειτουργία και την επιτυχία της επιχείρησης.

Να αντιληφθούν τη σημασία της υγείας μίας επιχείρησης μέσα από το χρηματοοικονομικό πρίσμα και την αξία της παρακολούθησης και βαθιάς γνώσης των στοιχείων αυτών από κάθε επιχειρηματία.

Να δουν τρόπους αύξησης των εσόδων μιας επιχείρησης: διαφορετικά μοντέλα εσόδων και μείωσης εξόδων, όπως και χρηματοδοτικά εργαλεία.

Αριθμός Συμμετεχόντων: 15

Συνολική Διάρκεια: 150’

Το υλικό συνοδεύεται από επιπλέον ασκήσεις για τους συμμετέχοντες κατά τη διάρκεια του εργαστηρίου, τις οποίες καλούνται να συμπληρώσουν μόνοι τους στο σπίτι μετά το πέρας του εργαστηρίου (καθώς θα γίνουν σε συλλογικό πλαίσιο και σαν παράδειγμα κατά τη διάρκεια του εργαστηρίου).

Περιεχόμενο

Η λογική του εργαστηρίου

Όσο πιο γρήγορα κατανοήσει ένας νέος επιχειρηματίες το μηχανισμό εσόδων- εξόδων και τα εργαλεία για την αποτελεσματική διαχείρισή τους, τόσο πιο γρήγορα θα μπορεί να αξιολογήσει ρεαλιστικά την ιδέα και την πορεία του εγχειρήματος.

Το εργαστήριο παρουσιάζει τον προϋπολογισμό, που τους εισάγει και σχηματοποιεί τις εισροές και τις εκροές και τη μεταξύ τους σχέση και πώς αυτό το εργαλείο (μαζί με μία σειρά άλλων που δεν μπορούν να παρουσιαστούν από ένα εισαγωγικό εργαστήριο) είναι κρίσιμο για το στρατηγικό σχεδιασμό και την παρακολούθηση της υγείας και της βιωσιμότητας του οργανισμού.

Εμβαθύνοντας στην έννοια της βιωσιμότητας, προτείνουμε τρόπους για την αύξηση των πωλήσεων και τη μείωση των εξόδων με πραγματικά παραδείγματα για να μείνει πιο σχηματικά στη μνήμη των συμμετεχόντων. Τονίζουμε τόσο στο κομμάτι των πωλήσεων και της έξυπνης και συστηματικής διαχείρισης, γιατί θέλουμε να ξεκαθαρίσουμε ότι επιτυχία μιας επιχείρησης είναι η βιωσιμότητά της, η ανεξαρτησία και η αυθεντικότητά της, και για να εξασφαλίσουν αυτά τα χαρακτηριστικά, χρειάζεται να βασιστούν στις πωλήσεις.

Τα χρηματοδοτικά εργαλεία είναι ad hoc εισροές χρηματοροής που έρχονται είτε για να επεκταθεί μία επιχείρηση (να μεγαλώσει), ή να υλοποιήσει κάτι πολύ συγκεκριμένο (δράση, επέμβαση εκσυγχρονισμού στην τωρινή λειτουργία). Διαγωνισμοί/ βραβεία, επιδοτήσεις ή δάνεια δεν αποτελούν δηλαδή θεμελιώδη έσοδα ενός επιχειρηματικού εγχειρήματος.

Καλλιεργώντας αυτό τον τρόπο σκέψης, μπορούμε να έχουμε μία υγιή επιχειρηματική κουλτούρα και ένα δυνατό οικοσύστημα στην Ελλάδα.

Αφού εξηγήσουμε αρχικά την έννοια και τα συστατικά του προϋπολογισμού, εφαρμόζουμε τη λογική σε κάτι πολύ κοντινό σε όλους μας, την καθημερινή διαχείριση των οικονομικών του νοικοκυριού.

Πολύ πιο εύκολα μπορεί έτσι κανείς να εξοικειωθεί με την ιδέα καταγραφής, πρόβλεψης και προγραμματισμού των εσόδων και εξόδων, καθώς και τη συνθήκη του να παίρνεις αποφάσεις βάση των χρηματοροών.

Οι έννοιες όπως η εποχικότητα (παραδείγματος χάριν όταν ξεκινάνε τα σχολεία ο προϋπολογισμός της οικογένειας αυξάνεται, την περίοδο των διακοπών επίσης, τα Χριστούγεννα ξανά), η φύρα (παραδείγματος χάριν τρόφιμα που αγοράζουμε αλλά δεν χρησιμοποιούμε και πετάμε), ή η συντήρηση (παραδείγματος χάριν ρούχα, εξοπλισμός που φθείρεται από τη χρήση) ή αναλώσιμα (παραδείγματος χάριν γλόμποι, τρόφιμα, καθαριστικά) γίνονται πολύ πιο εύληπτες.

Βρείτε τέτοιες αναλογίες των εννοιών σε καθημερινές ασχολίες, ώστε να μεταφραστεί απτά και βιωματικά η χρήση του εργαλείου.

Ο χρηματοοικονομικός σχεδιασμός αντανακλάται στον προϋπολογισμό. Έτσι, αναλύουμε τους τρόπους που μπορεί αυτό το ισοζύγιο να είναι θετικό, πριν μπούμε στην εφαρμογή του εργαλείου σε ένα επιχειρηματικό σύστημα.

Διάρθρωση εσόδων και εξόδων δηλαδή και πώς αυτά προκύπτουν από το επιχειρηματικό μοντέλο.

Ακολουθούν συγκεκριμένα παραδείγματα που σχηματοποιούν πολιτικές και είδη προϊόντων/ υπηρεσιών και έξυπνους τρόπους μείωσης κόστους.

Περνάμε στην εφαρμογή αυτού του τρόπου σκέψης και της αποτύπωσης στον προϋπολογισμό μιας επιχείρησης.

Διαλέξτε ένα απλό παράδειγμα, με συγκεκριμένες ροές και χαμηλή πολυπλοκότητα, οικείο στους περισσότερους, για να συμπληρώσετε ομαδικά τη δεύτερη άσκηση. Καλό είναι να γνωρίζετε τις ιδέες που έχουν προτείνει στο εργαστήριο της Δημιουργίας Ιδέας (Ενότητα 3) και του Business Model Canvas (Ενότητα 5).

Όσο εξηγείτε τα συστατικά του προϋπολογισμού, μπορείτε να κάνετε αναφορές είτε στο παράδειγμα του προϋπολογισμού του νοικοκυριού, είτε σε παραδείγματα επιχειρήσεων.

Αν και ακόμα είναι αρκετά νωρίς για να παρουσιαστεί ένα εργαλείο παρακολούθησης και μέτρησης της ρευστότητας, είναι σημαντικό να αναφέρουμε αυτή την παράμετρο, καθώς διαμορφώνουμε νέους επιχειρηματίες.

Και άρα, τα χρηματοδοτικά εργαλεία που ακολουθούν, έρχονται σαν “ενέσεις” ρευστότητας, όταν η επιχείρηση που ήδη λειτουργεί, έχει ανάγκη για την επέκτασή της.

Στο Impact Hub Athens λέμε πάντα ότι αν δεν επενδύσεις ο/ η ίδιος/ ίδια στην επιχείρησή σου, γιατί να επενδύσει οποιοσδήποτε άλλος άνθρωπος.

Τα εργαλεία παρουσιάζονται με τα πλεονεκτήματα και τα μειονεκτήματά τους, όπως και με κάποια εργαλεία. Θα ήταν ενδιαφέρον, αν την εποχή που κάνετε το συγκεκριμένο εργαστήριο, παρουσιάσετε κάποιο ανοιχτό κάλεσμα που τρέχει ή πρόκειται να τρέξει, ερευνώντας τοπικές αναπτυξιακές εταιρείες, ιδρύματα, διαγωνισμούς, προγράμματα επιχειρηματικής ανάπτυξης κρατικά ή περιφερειακά και άλλα.